b'\n_START_ARTICLE_\nAustralsk dingo\n_START_SECTION_\nOpprinnelse\n_START_PARAGRAPH_\nAustralsk dingo er en av flere kjente varianter av dingo. Det finnes dingoer b\xc3\xa5de i Asia og Oseania, men den australske er mest utbredt og best kjent. Eksempler p\xc3\xa5 andre dingoer er santalhund (India/Nepal), boranhund (S\xc3\xb8r\xc3\xb8stasia) og ny-guinea syngehund (Ny-Guinea)._NEWLINE_Det har det v\xc3\xa6rt en vanlig oppfatning blant forskere og kynologer at dingoen m\xc3\xa5 ha kommet til Australia fra det sydlige Asia for omkring 3\xc2\xa0500-4\xc2\xa0000 \xc3\xa5r siden, men ny forskning peker n\xc3\xa5 i retning at den kan ha kommet noe tidligere, kanskje alt for cirka 5\xc2\xa0000 \xc3\xa5r siden. Det eldste arkeologiske beviset man har for dingo i Australia er et 3\xc2\xa0450 \xc3\xa5r gammelt fossil som ble funnet ved Madura Cave p\xc3\xa5 Nullarborsletten i Vest-Australia. Det er imidlertid aldri funnet bevis for at det har v\xc3\xa6rt dingo p\xc3\xa5 Tasmania, som ble separert fra Australia for omkring 10\xc2\xa0000-12\xc2\xa0000 \xc3\xa5r siden._NEWLINE_If\xc3\xb8lge DNA-analyser kan dingo som type ha oppst\xc3\xa5tt alt for 135\xc2\xa0000 \xc3\xa5r siden, og s\xc3\xa5ledes v\xc3\xa6re den f\xc3\xb8rste domestiserte hunden vi kjenner til. Det er funnet en \xc2\xabmark\xc3\xb8r\xc2\xbb hos dingo som ikke ulv har, noe som kan antyde at dingo kanskje m\xc3\xa5 betraktes som egen art._NEWLINE_Det har v\xc3\xa6rt uklart hvordan dingoen f\xc3\xb8rst kom til Australia, for den oppsto ikke der. Gjennom \xc3\xa5rene har det versert en rekke ulike teorier om hvordan dette skjedde, og de fleste er enige om at det m\xc3\xa5 ha skjedd etter at landmassen mellom Tasmania og det australske kontinentet sank i havet, siden det ikke finnes spor etter dingo p\xc3\xa5 Tasmania._NEWLINE_En teori har g\xc3\xa5tt ut p\xc3\xa5 at dingoen oppsto i Indusdalen i India, og er etterkommer av tidlig domestiserte hunder fra dette omr\xc3\xa5det. En teori fra 2013 (etter \xc3\xa5 ha studert Enkeltnukleotidpolymorfi/DNA hos mennesker i de respektive omr\xc3\xa5dene) er at folk fra Indusdalen immigrerte til Australia og ble assimilert for rundt 4000 \xc3\xa5r siden. Disse kan i s\xc3\xa5 m\xc3\xa5te ha tatt med seg hunder som s\xc3\xa5 utviklet seg til Australsk Dingo direkte fra Indusdalen. _NEWLINE_En annen teori er at dingoen er n\xc3\xa6rt beslektet med semiville hunder over hele S\xc3\xb8r\xc3\xb8stasia og kom til Australia med sj\xc3\xb8farere, som i sin tur byttet de mot andre varer fra aboriginene.\n_START_SECTION_\nForskning\n_START_PARAGRAPH_\nDen svenske forskeren Peter Savolainen har sammen med sin stab ved Kungliga Tekniska h\xc3\xb6gskolan (KTH) studert arvemassen fra 211 dingoer og sammenlignet denne med arvemassen fra 654 tamhunder og 38 ulver, for \xc3\xa5 finne likheter og ulikheter. Savolainen hevder at resultatene fra unders\xc3\xb8kelsen peker i retning av at dingoen i Australia nedstammer fra asiatiske tamhunder som trolig kom dit for omkring 5\xc2\xa0000 \xc3\xa5r siden, noe som medf\xc3\xb8rer at den m\xc3\xa5 ha kommet dit sj\xc3\xb8veien._NEWLINE_Savolainens teori stemmer bra med teorien om at kinesiske folkeslag for omkring 5\xc2\xa0000 \xc3\xa5r siden koloniserte Oseania. Man m\xc3\xa5 derfor anta at de bragte med seg hunder, som s\xc3\xa5 har formert seg og med tiden blitt til det vi i dag kaller australsk dingo. Studien viser at dingoen i Australia har v\xc3\xa6rt genetisk isolert i minst 3\xc2\xa0500 \xc3\xa5r, noe som ogs\xc3\xa5 passer bra med det eldste arkeologiske beviset man har for dingoer. Likeledes antyder resultatet av studien at dingoen i Australia kan v\xc3\xa6re et resultat av en enkelt hendelse, der noen hunder ankom Australia og dannet hele grunnlaget. Savolainens forskningsresultater ble publisert av Proceedings of the National Academy of Sciences (PNAS)._NEWLINE_Savolainens forskning, som alts\xc3\xa5 sl\xc3\xa5r fast at dingoen er en etterkommer av tamhund, og ikke ulv, st\xc3\xb8ttes av en rekke spesialister p\xc3\xa5 omr\xc3\xa5det, blant annet av den australske arkeologen PhD Colin Pardoe, som regnes som en av de fremste forskerne p\xc3\xa5 fossile rester etter dingo. Resultatet kan ogs\xc3\xa5 gi ny n\xc3\xa6ring til debatten omkring klassifiseringen av b\xc3\xa5de dingo og tamhund.\n_START_SECTION_\nBeskrivelse\n_START_PARAGRAPH_\nDen australske dingoen er gjerne gulbrun i farge og har hvite labber og gule eller guloransje \xc3\xb8yne. Det finnes eksempler p\xc3\xa5 andre pelsfarger, fra hvit til nesten sort, men mangel p\xc3\xa5 hvite labber og \xc3\xb8yne som beskrevet ovenfor, er gjerne en indikator p\xc3\xa5 at dyret ikke er en ekte dingo. Sydligere (kaldere str\xc3\xb8k) stammer av dingo har oftere m\xc3\xb8rkere utfarging enn nordlige (varmere str\xc3\xb8k) stammer._NEWLINE_Etter at vestlige folk invaderte Australia har dingoenes blodslinjer blitt gradvis mer og mer utvannet. Australske forskere regner i dag med at de langt fleste ikke lenger kan kalles ekte dingoer, men er dingolignende hunder som i st\xc3\xb8rre eller mindre grad har blitt iblandet blodslinjer fra tamhunden. De best bevarte dingoene i Australia holder n\xc3\xa5 til p\xc3\xa5 Fraser Island, men ogs\xc3\xa5 disse har v\xc3\xa6rt utsatt for s\xc3\xa5kalt hybridisering._NEWLINE_Australsk dingo blir gjerne omkring 50-55 cm i skulderh\xc3\xb8yde og veier gjerne omkring 10-20 kg, avhengig av kj\xc3\xb8nn. Kroppslengden er cirka 86-98 cm og halen utgj\xc3\xb8r omkring 26-38 cm i lengde.\n_START_SECTION_\nAnnet\n_START_PARAGRAPH_\nFors\xc3\xb8k med domestisering har vist at dingoen lar seg tilpasse mennesket i en helt annen grad enn ulven. De er typisk territoriale, men regnes som omgjengelige og snille om de f\xc3\xa5r vokse opp sammen med folk og blir godt sosialiserte. \xc3\x85 holde en dingo som familiehund er imidlertid ingen enkel oppgave, men noe som bare passer for erfarne spesialister. Den kan imidlertid bli en fantastisk god brukshund, siden sansene og instinktene er overlegent utviklet i forhold til tamhundens.'